Սամվել Մարտիրոսյան

Սամվել Մարտիրոսյան (), տեղեկատվական անվտանգության մասնագետ, մեդիա փորձագետ, Ditord.org-ի համահեղինակ և համակարգող, Արեգնազան կրթահամալիրի համահիմնադիրներից մեկը, Երևանի պետական համալսարանի դասախոս։

Կենսագրություն և կրթություն 
Ծնվել է 1973 թվականի սեպտեմբերի 14-ին Երևանում։ 1980 թվականից ուսում է ստացել Անտոն Չեխովի անվան դպրոցում, ապա այն ավարտելով՝ ընդունվել է Երևանի պետական համալսարանի մաթեմատիկայի ֆակուլտետը՝ ավարտելով հավանականության տեսության ամբիոնը։ Հետագայում ավարտել է ՀՊՃՀ-ի մագիստրատուրան և ասպիրանտուրան, նորից մաթեմատիկայի գծով, բայց ֆունկցիոնալ անալիզի ուղղությամբ։ Սովորել է նաև Երևանի հումանիտար համալսարանի մշակութաբանության և փիլիսոփայության բաժիններում։ Զբաղվել է իրավապաշտպանական գործունեությամբ, նաև լրագրությամբ։ Հայաստանում եղել է նաև մի շարք արտասահմանյան թերթերի թղթակիցը։ Զբաղվում է սոցիալական մեդիայով և մարքեթինգով։ Դասախոսում է մի քանի համալսարաններում և դպրոցներում։ Արեգնազան կրթահամալիրի համահիմնադիրներից մեկն է։ Բազմիցս հանդես է եկել տեղեկատվական անվտանգության վերաբերյալ մամուլի ասուլիսներով, հրապարակումներով։

Աշխատանք
1994-1995 թվականներին բացել է գրախանութ և գրքերի վաճառքով է զբաղվել, եղել է առաջինը Հայաստանում, որ առևտրի ոլորտում զեղչեր է կիրառել։ Զբաղվել է նաև շինարարությամբ։

Անձնական կյանք 
1993 թվականին ամուսնացել է Թամարա Հովնանյանի հետ։ Ունի 3 երեխա՝ երկու աղջիկ և մեկ տղա։

Հետաքրքրություններ 
Հիմնական հետաքրքրությունները՝ բլոգներ, սոցիալական ցանցեր, նոր մեդիա, տեղեկատվական անվտանգություն։ Սիրում է ֆանտաստիկ ժանրի ֆիլմեր։ Տիրապետում է հայերենի, անգլերենի և ռուսերենի։

Մտքեր 
«Մարդ պետք է միշտ ապրի այնպես, ինչպես պատերազմի ժամանակ»։

Ծանոթագրություններ

Արտաքին հղումներ 
 Twitter
 Telegram
 Facebook
 Instagram

Տեղեկատվական անվտանգություն
Հայ ծրագրավորողներ
ԵՊՀ շրջանավարտներ
ԵՊՀ դասախոսներ